Hī-iòng-iòng gâe̤ng Hŭi-tái-lòng

«**Hī-iòng-iòng gâe̤ng Hŭi-tái-lòng**» (喜羊羊共灰太狼) sê Guōng-dĕ̤ng Nguòng-cháung Dông-lĭk Ùng-huá Diòng-bó̤ Iěu-âing Gŭng-sǐ (原創動力文化傳播有限公司) gì cáuk-pīng. 2005 nièng 8 nguŏk 3 hô̤ găk Hòng-ciŭ Diêng-sê-dài (杭州電視臺) kăi-sṳ̄ bó̤-chók, ciō-iéu sê gōng găk Chĭng-chĭng-chāu-nguòng (青青草原) gà̤-dēng iòng gâe̤ng lòng gì gó-sê̤ṳ. Cī dông-uâ bó̤-chók ī-hâiu, găk Dṳ̆ng-guók ô iā sâ̤ nè̤ng dṳ̆ng-é, gáu-muōi gáu gĭ-tă ôi-ché̤ṳ iâ sê ciŏng-uâng. Gáu gĭng-dáng ī-gĭng bó̤-chók siông chiĕng cĭk, siông uâng hŭng-cṳ̆ng, gó ô diêng-īng siông-ióng.

## Gāng-gái
Iòng-lĭk (羊曆) 3513 nièng, găk Chĭng-chĭng-chāu-nguòng (青青草原) gà̤-dēng gì Iòng-chŏng (羊村) diē-sié, siēu-iòng gì sĕng-uăk muōng biéng muōng hō̤, găk sĕng-uăk dâi-dŏng ī-gĭng ô lāu chiĕu-chê, gŭng-sĭ, gó ô hŏk-hâu dēng-dēng. Dáng-sê, cêu găk Iòng-chŏng (羊村) gì dó̤i-méng, ô lâng ciáh hô̤ Hŭi-tái-lòng (灰太狼) gâe̤ng Hùng-tái-lòng (紅太狼) gì lòng, iâ dĭng siông lāu Iòng-chŏng (羊村) diē-sié gì iòng. Cêu ciŏng-uâng, siŏh diòng iòng gâe̤ng lòng gì ciéng-cĕng, kăi-sṳ̄ lāu.

## Ciō-iéu gáe̤k-sáik
### Iòng
#### Hī-iòng-iòng
Hī-iòng-iòng (喜羊羊) sê Chĭng-chĭng-chāu-nguòng (青青草原) gà̤-dēng bié gì có̤i ká̤ gì iòng, iâ sê có̤i chŭng-mìng gì iòng. Ĭ găk Iòng-chŏng (羊村) diē-sié gì Duâi-buòi-iòng Hŏk-hâu (大肥羊學校) tĕ̤k-cṳ̆, cṳ̆ iâ tĕ̤k gì iā hō̤, gó sê chŏng-diòng Mâng-iòng-iòng (慢羊羊) gì bŏng-chiū, cêng-sèu dó̤i-chiū Mâng-iòng-iòng (慢羊羊) có̤ iā sâ̤ dâi-gié. Găk bèng-iū ô ngùi-hiēng gì sèng-âu dŭ sê tàu ciáh kiê chók-lì gì iòng, ék bìng ĭ gì tàu-nō̤ có̤ hō̤ sū-ô gì káung-nàng. Sū-ī ĭ sê Iòng-chŏng (羊村) gì siēu-ĭng-hṳ̀ng.

#### Mī-iòng-iòng
Mī-iòng-iòng (美羊羊) sê Iòng-chŏng (羊村) diē-sié có̤i cóng gì iòng, iâ â̤ có̤ hŭk-cŏng, có̤-siĕh, có̤ gì-tă ô năi-sĭng gì dâi-gié. Dáng-sê â̤ cêng-sèu tiè-mà, dāng iâ iā siēu, diŏh ô Hī-iòng-iòng (喜羊羊) gâe̤ng gì-tă iòng lì bō̤-hô ĭ.

#### Lāng-iòng-iòng
Lāng-iòng-iòng (懶羊羊) sê Chĭng-chĭng-chāu-nguòng (青青草原) gà̤-dēng có̤i lāng gì iòng, nĭk nĭk dŭ siōng diŏh kó̤ kó̤-káung gâe̤ng siăh iā sâ̤ gì nó̤h, có̤i iéng kó̤ ông-dông pàu-buó, sū-ī Hŭi-tái-lòng (灰太狼) muōi siŏh ché̤ṳ dŭ siŏng niĕk ĭ, dáng-sê ĭ gì ông-ké iâ hō̤, Hŭi-tái-lòng (灰太狼) iâ cêng-sèu niĕk mâ̤ diŏh ĭ.

#### Hié-iòng-iòng
Hié-iòng-iòng (沸羊羊) sê Iòng-chŏng (羊村) diē-sié có̤i mē̤ng gì iòng, iâ sê có̤i ṳ̄ng-gāng gì iòng, dáng-sê ĭ iā giăng gă-săk, siŏh káng-giéng gă-săk méng cêu băh lāu. Ĭ có̤ dâi-gié iâ sê iā chṳ̆ng-dông, táu-dā̤ dŭ mò̤ chák có̤ uòng gì hâiu-guō sê sié-nó̤h.

#### Nuāng-iòng-iòng
Nuāng-iòng-iòng (暖羊羊) sê Buàng-iòng-cŭk (盤羊族) gì iòng, sê Duâi-buòi-iòng Hŏk-hâu (大肥羊學校) sĭng lì gì diōng-hâu-sĕng (轉校生), iâ sê băng-ngék diē-sié gì băng-diòng, ĭ iòng iā hō̤, cêng-sèu dó̤i-chiū gì-tă gì iòng. Dáng-sê iòng ká̤ hō̤ iâ cêng-sèu ké̤ṳk gì-tă dông-ŭk piéng, pī-ṳ̀ gōng cêng-sèu ké̤ṳk Hŭi-tái-lòng (灰太狼) piéng.

#### Mâng-iòng-iòng
Mâng-iòng-iòng (慢羊羊) sê Iòng-chŏng (羊村) diē-sié gì chŏng-diòng, iâ sê siēu-iòng gì sĭng-săng, gó sê siŏh ciáh huák-mìng-gă, ĭ cêng-sèu có̤ iā sâ̤ huák-mìng, dáng-sê iā sâ̤ iâ dŭ sê sék-bâi gì, có̤ huák-mìng gì sèng-âu tàu gà̤-dēng gó ô chāu â̤ chók-lì.

#### Hŭi-tái-lòng
Hŭi-tái-lòng (灰太狼) sê Lòng-cŭk (狼族) gì Lòng-uòng (狼王), iâ sê Hùng-tái-lòng (紅太狼) gì dòng-buŏ. Ĭ gâe̤ng ĭ gì lâu-mā Hùng-tái-lòng (紅太狼) dêu găk Chĭng-chĭng-chāu-nguòng (青青草原) gì Lòng-bō̤ (狼堡). Iù-ngṳ̀ cêng-sèu niĕk mâ̤ diŏh iòng, sū-ī cêng-sèu ké̤ṳk Hùng-tái-lòng (紅太狼) niĕk lì páh. Ĭ ké̤ṳk iòng páh-bâi gì sèng-âu dŭ â̤ gōng "Nguāi ék-dêng â̤ giàng-diōng gì" cī guó uâ, bók-guó gáu-muōi gĭng-guó lāu cī-măng sâ̤ dâi-gé hâiu, có̤i-hâiu gâe̤ng Hī-iòng-iòng (喜羊羊) có̤ chiàng lāu bèng-iū. 
#### Hùng-tái-lòng
Hùng-tái-lòng (紅太狼) sê Hŭi-tái-lòng (灰太狼) gì lâu-mā, gâe̤ng Hŭi-tái-lòng (灰太狼) dêu găk Chĭng-chĭng-chāu-nguòng (青青草原) gì Lòng-bō̤ (狼堡). Ĭ gì ū-ké sê bìng-dā̤-guŏ (平底鍋), cêng-sèu dò̤ bìng-dā̤-guŏ (平底鍋) lì páh Hŭi-tái-lòng (灰太狼). Dáng-sê ĭ iâ iā tiáng ĭ gì dòng-buŏ Hŭi-tái-lòng (灰太狼), ĭ iâ iā tiáng ĭ gì giāng Siēu-hŭi-hŭi (小灰灰). 
#### Siēu-hŭi-hŭi
Siēu-hŭi-hŭi (小灰灰) sê Hŭi-tái-lòng (灰太狼) gâe̤ng Hùng-tái-lòng (紅太狼) gì giāng, iâ sê siēu-iòng gì bèng-iū, dĕk-biék gâe̤ng Lāng-iòng-iòng gì gāng-cìng iā hō̤. Ĭ sê siŏh ciáh iā kō̤-ái gì lòng, siŏh káng-giéng nòng-bâ Hŭi-tái-lòng (灰太狼) găk tiĕng gà̤-dēng buŏi gì sèng-âu dŭ iā huăng-hī.

## Dông-uâ

## Diêng-īng

## Bó̤-chók gì Guók-gă gâe̤ng Dê-kṳ̆
Bău-guák găk Dâi-dṳ̆ng-huà Dê-kṳ̆ bó̤-chók ī-nguôi, Hī-iòng-iòng gâe̤ng Hŭi-tái-lòng gó ô găk ciòng-giù chiĕu-guó 50 dŏ̤ bĭk guók-gă gâe̤ng dê-kṳ̆ sāi Ĭng-ngṳ̄ gâe̤ng chiĕu-guó 10 cṳ̄ng dŏng-dê gì ngṳ̄-ngiòng bó̤-chók guó, â-dā̤ sê ô bó̤-chók dê-huŏng gì buô-hông miàng-dăng. 
### Ā-ciŭ
Mâing-gă-lăk, Bhutan, Éng-dô, Nepal, Maldives, Pakistan, Sri Lanka, Ùng-lài, Gāng-puŏ-câi, Dĕ̤ng Timor, Éng-nà̤, Lō̤-uŏ, Mùng-gū, Miēng-diêng, Hĭ-lĭ-pĭng, Sĭng-gă-pŏ̤, Mā-lài-să̤-ā, Tái-guók, Dâi-hàng Mìng-guók, Uŏk-nàng. 
### Dâi-iòng-ciŭ
Ó̤-ciŭ, New Zealand, Palau, Papua New Guinea, Micronesia Lièng-băng, Fiji, Marshall Gùng-dō̤, Kiribati, Solomon Gùng-dō̤, Tonga, Nauru, Tuvalu, Samoa, Vanuatu, Cook Gùng-dō̤, Huák-guók liāng Polynesia, Guam, New Caledonia, Niue, Mariana Islands, Tahiti, Tokelau, Wallis, Futuna. 
## Chăng-kō̤ cṳ̆-lâiu

分類:Dông-uâ